ବାଇକ ଚଳାଚଳ ବନ୍ଦ ନିର୍ଦ୍ଦେଶ, ପାର୍କିଂ ଷ୍ଟାଣ୍ଡ ନିର୍ମାଣ\nପାରାଦୀପ,୧୬।୧୨(ସ୍ବ.ପ୍ର.): ପାରାଦୀପ ବନ୍ଦର ଚଳିତ ବର୍ଷ ଜାହାଜ ଚଳାଚଳ କ୍ଷେତ୍ରରେ କେତେକ\nବାଇକ ଚଳାଚଳ ବନ୍ଦ ନିର୍ଦ୍ଦେଶ, ପାର୍କିଂ ଷ୍ଟାଣ୍ଡ ନିର୍ମାଣ\t December 17th, 00:00 AM December 17th, 00:00 AM\nପାରାଦୀପ,୧୬।୧୨(ସ୍ବ.ପ୍ର.): ପାରାଦୀପ ବନ୍ଦର ଚଳିତ ବର୍ଷ ଜାହାଜ ଚଳାଚଳ କ୍ଷେତ୍ରରେ କେତେକ ଐତିହାସିକ ପରିବର୍ତ୍ତନ କରି ସଫଳତା ହାସଲ କରିଛି। କିନ୍ତୁ ବନ୍ଦର ମଧ୍ୟରେ ଯେଉଁ ସଂସ୍କାର ଆଣିବାକୁ ଚେଷ୍ଟା କରୁଛି ସେଥିରେ ଦ୍ୱନ୍ଦ୍ୱାତ୍ମକ ସ୍ଥିତି ଉପୁଜିଛି। ଅର୍ଥାତ୍ ଗୋଟିଏ ପଟେ ବନ୍ଦର ନିଷିଦ୍ଧାଞ୍ଚଳରେ ଦୁର୍ଘଟଣାକୁ ରୋକିବା ପାଇଁ ସମସ୍ତ ବ୍ୟବହାରକାରୀ ସଂସ୍ଥାକୁ ଦୁଇ ଚକିଆ ଯାନ ବନ୍ଦ କରିବାକୁ ଚିଠି କରିଛି। ଅପରପକ୍ଷେ ସେହି ନିଷିଦ୍ଧାଞ୍ଚଳ ଭିତରେ ଳକ୍ଷାଧିକ ଟଙ୍କା ବ୍ୟୟ ଅଟକଳରେ ଦୁଇ ଚକିଆ ଯାନ ପାଇଁ ପାର୍କିଂ ଷ୍ଟାଣ୍ଡ ନିର୍ମାଣ ଚାଲିଛି। ସୂଚନା ମୁତାବକ, ଗତ ନଭେମ୍ବର ୬ରେ ବନ୍ଦରର ଆସିଷ୍ଟାଣ୍ଟ ଟ୍ରାଫିକ ମ୍ୟାନେଜର ସମସ୍ତ ବ୍ୟବହାରକାରୀ ସଂସ୍ଥାକୁ ଚିଠି (ନଂ TD/DTM/LAB/BRG 35 (PT) 2017/149) ଯୋଗେ ନିର୍ଦ୍ଦେଶ ଦେଇଛନ୍ତି ଯେ, ଅକ୍ଟୋବର ୩୦ ବୋର୍ଡ ବୈଠକ ନିଷ୍ପତ୍ତି ଅନୁସାରେ ଚିଠି ପାଇବାର ମାସକ ମଧ୍ୟରେ ଦୁଇ ଚକିଆ (ବାଇକ, ସ୍କୁଟର, ସାଇକେଲ) ଚଳାଚଳ ବନ୍ଦ କରନ୍ତୁ। ନିଜ କର୍ମଚାରୀ ଓ ଶ୍ରମିକଙ୍କୁ ନେବା ଆଣିବା ପାଇଁ ଚାରି ଚକିଆ, ପିକଅପ୍ ଭ୍ୟାନ୍ ନିୟୋଜିତ କରନ୍ତୁ। ଏହି ଚିଠିର ନକଲ ବନ୍ଦର ଅଧ୍ୟକ୍ଷଙ୍କ ସମେତ ବିଭାଗୀୟ ମୁଖ୍ୟଙ୍କୁ ପ୍ରଦାନ କରାଯାଇଥିଲା। ଉକ୍ତ ଚିଠି ପାଇବା ଏହା ମଧ୍ୟରେ ମାସେ ଅତିକ୍ରମ କରିସାରିଲାଣି। କିନ୍ତୁ ବନ୍ଦର ନିଷିଦ୍ଧାଞ୍ଚଳ ମଧ୍ୟରେ ପୂର୍ବବତ୍ ଦୁଇ ଚକିଆ ଯାନ ଚଳାଚଳ କରୁଛି। ଅପରପେକ୍ଷ ନିଷିଦ୍ଧାଞ୍ଚଳର ବହୁମୁଖି ବର୍ଥ ପାଖ ରେଲଓ୍ବେ ସାଇଡିଂରେ ଏବେ ବାଇକ୍ ଷ୍ଟାଣ୍ଡ ନିର୍ମାଣ ଚାଲିଛି। ଏମିତି ନୀତିରେ କର୍ମଚାରୀ- ଶ୍ରମିକମାନେ ଏବେ ଦ୍ୱନ୍ଦ୍ୱରେ ପଡ଼ିଛନ୍ତି। ଯଦି ବାଇକ ନିଷିଦ୍ଧ କରିବା ପାଇଁ ଚିଠି କରାଯାଉଛି, ତେବେ ସେହି ସ୍ଥାନରେ ପୁଣି କାହା ସ୍ବାର୍ଥରେ ଷ୍ଟାଣ୍ଡ ନିର୍ମାଣ ହେଉଛି। ବନ୍ଦର ଭିତରର ସ୍ଥିତି ଓ ଷ୍ଟିଭେଡର୍ସ ସଂସ୍ଥାଗୁଡିକର ଯେଭଳି କାମ ଏବେ ଚାଲିଛି ସେଥିରେ ବାଇକ ବ୍ୟାନ୍ କରିବା ସମ୍ଭବ ନୁହେଁ। କାରବାର ବୃଦ୍ଧି ପାଇବା ସହ ସେତିକି ମାତ୍ରାରେ ଗାଡି ମଟର ବୃଦ୍ଧି ପାଇଲାଣି। ପଣ୍ୟ କାରବାର ସମୟରେ ଉଡୁଥିବା ଧୂଳି ଆସ୍ତରଣ ପ୍ରାୟତଃ ଦୁର୍ଘଟଣାର କାରଣ ସାଜିଲାଣି। ଏପରି ସ୍ଥିତିରେ ବିପରିତ ମୁଖୀ କାମ ଏବେ ଚର୍ଚ୍ଚାର କାରଣ ସାଜିଛି।
